|  |
| --- |
| OSNOVNA ŠKOLA Vođinci |
| POSLOVNIK O RADU KOLEGIJALNIH TIJELA |
| Vođinci – Novi Mikanovci  |

|  |
| --- |
| travanj 2015. |

***Sadržaj:***

I. OPĆE ODREDBE \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 3

II. SJEDNICE KOLEGIJALNIH TIJELA \_\_\_\_\_\_\_\_\_\_\_\_\_\_\_\_\_\_\_\_\_ 3
 1. Sazivanje i pripremanje sjednica \_\_\_\_\_\_\_\_\_\_\_\_\_\_ 3
 2. Tijek sjednice \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 4
 3. Održavanje reda i stegovne mjere \_\_\_\_\_\_\_\_\_\_\_\_\_ 6
 4. Odlaganje i prekid sjednice \_\_\_\_\_\_\_\_\_\_\_\_\_\_\_\_\_\_\_ 7
 5. Odlučivanje na sjednici \_\_\_\_\_\_\_\_\_\_\_\_\_\_\_\_\_\_\_\_\_\_ 7

III. PRAVA I DUŽNOSTI ČLANOVA \_\_\_\_\_\_\_\_\_\_\_\_\_\_\_\_\_\_\_\_\_\_ 8

IV. ZAPISNIK I AKTI SA SJEDNICE \_\_\_\_\_\_\_\_\_\_\_\_\_\_\_\_\_\_\_\_\_\_ 9

V. PRIJELAZNE I ZAVRŠNE ODREDBE \_\_\_\_\_\_\_\_\_\_\_\_\_\_\_\_\_\_\_ 10

**P O S L O V N I K**

**O RADU KOLEGIJALNIH TIJELA**

**I. OPĆE ODREDBE**

**Članak 1.**

 Poslovnikom o radu kolegijalnih tijela (Školski odbor, Učiteljsko vijeće, Razredno vijeće, Vijeće učenika, Vijeće roditelja, Skup radnika, Vijeće razrednika i druga tijela i povjerenstva) utvrđuje se:

- pripremanje sjednica,

- sazivanje sjednica, dostavljanje poziva i radnih materijala,

- vođenje sjednica i način odlučivanja članova,

- položaj, prava i obveze članova i drugih osoba,

- izvješćivanje radnika i učenika Škole te osnivača o radu tijela,

- rješavanje drugih pitanja značajnih za rad i odlučivanje na sjednicama kolegijalnih tijela.

**Članak 2.**

 Odredbe Poslovnika o radu kolegijalnih tijela (u daljem tekstu: Poslovnik) primjenjuju

se na članove te na druge osobe koje su nazočne na sjednicama i sudjeluju u radu kolegijalnog

tijela.

**Članak 3.**

 O pravilnoj primjeni odredaba ovoga Poslovnika skrbi se predsjednik kolegijalnog

tijela ili predsjedavatelj sjednice.

**II. SJEDNICE KOLEGIJALNIH TIJELA**

**1. Sazivanje i pripremanje sjednica**

**Članak 4.**

(1) Kolegijalna tijela rade na sjednicama.

(2) Uz članove tijela na sjednicama mogu biti nazočne i druge osobe ako su pozvane, uz odobrenje predsjednika, po službenoj dužnosti ili kada to pravo osobama pripada po zakonu odnosno općim aktima Škole.

(3) Predstavnici sredstava javnog priopćavanja mogu biti nazočni na sjednicama tijela ako su pozvani na sjednicu ili na vlastiti zahtjev, a uz odobrenje predsjednika kolegijalnog tijela.

(4) Kada se na sjednicama kolegijalnog tijela raspravlja o pitanjima ili podatcima koji predstavljaju poslovnu ili drugu tajnu prema zakonu ili općem aktu škole, sjednice se održavaju samo uz nazočnost članova tijela.

**Članak 5.**

(1) Pozivanje na sjednicu za kolegijalna tijela čiji su članovi isključivo radnici škole, moguće je stavljanjem Obavijesti – Poziva na oglasnu ploču Škole.

(2) Poziv na sjednicu svakog kolegijalnog tijela dostavlja se svim članovima najmanje tri (3) dana prije, a može biti: usmeni (moguće telefonskim pozivom), pisani (poštanskom pošiljkom ili elektroničkom poštom, svakom članu osobno), ovisno o tijelu i osobama koje se pozivaju na sjednicu.

(3) Osim kolegijalnih tijela (ili članova) poziv se dostavlja:

- ravnatelju,

- izvjestiteljima o pojedinim predmetima dnevnoga reda,

- drugim osobama koje se u svezi s dnevnom redom pozivaju na sjednicu.

**Članak 6.**

(1) Sjednice kolegijalnih tijela održavaju se u sjedištu Škole.

(2) Sjednice kolegijalnih tijela održavaju se prema potrebi.

**Članak 7.**

(1) Sjednice tijela priprema predsjednik tijela. U pripremi sjednica predsjedniku pomaže ravnatelj ili druge osobe koje obavljaju poslove u svezi s pitanjima za raspravu na sjednici.

(2) Sjednice se moraju pripremiti tako da se rad na sjednici odvija učinkovito i ekonomično, a odluke donose pravodobno i u skladu s propisima i općim aktima Škole.

(3) Ako predsjednik tijela ocijeni da pripremljeni materijal za sjednicu nije dovoljno stručno ili precizno urađen ili dokumentiran, vratit će ga na doradu ili ga ne uvrstiti za sjednicu.

**Članak 8.**

(1) Prijedlog dnevnog reda sjednice u pravilu sastavlja predsjednik kolegijalnog tijela ili ravnatelj.

(2) Kod predlaganja dnevnog reda predsjednik (ili ravnatelj) je dužan voditi računa:

- da se u dnevni red uvrste predmeti o kojima je tijelo ovlašteno raspravljati i odlučivati,

- da dnevni red ne bude preopsežan,

- da predmeti o kojima će se raspravljati i odlučivati na sjednici, budu obrađeni, potkrijepljeni dokazima i obrazloženi tako da se članovi mogu upoznati s predmetom, o njemu raspraviti i odlučiti na istoj sjednici.

**Članak 9.**

(1) Sjednicu saziva predsjednik kolegijalnog tijela, a ravnatelj kada mu to pravo i obveza pripadaju po zakonu, statutu škole, odnosno općim aktima Škole.

(2) Prijedlog za sazivanje sjednice može dati svaki član tijela.

(3) Predsjednik je obvezan sazvati sjednicu ako to traži 1/3 članova tijela ili ravnatelj.

(4) Ako predsjednik ne izvrši obvezu iz stavka 3. ovoga članka, a radi se o zakonitosti

rada Škole, sjednicu vijeća ovlašten je sazvati ravnatelj.

**Članak 10.**

Pisani poziv za sjednicu obvezno sadrži:

- ime i prezime osobe koja se poziva na sjednicu (ako se radi o pozivu na oglasnoj ploči Škole, tada se navodi naziv kolegijalnog tijela ili vijeća),

- prijedlog dnevnog reda,

- naznaku o izvjestiteljima pojedinih predmeta iz predloženog dnevnog reda,

- mjesto i vrijeme održavanja sjednice,

- potpis predsjednika ili ravnatelja.

**2. Tijek sjednice**

**Članak 11.**

Sjednici predsjedava predsjednik tijela ili član kolegijalnog tijela koji ovlašteno zamjenjuje predsjednika (u daljem tekstu: predsjedavatelj).

**Članak 12.**

(1) Prije početka sjednice predsjedavatelj provjerava je li sjednici nazočna potrebna natpolovična većina članova tijela.

(2) Ako je na sjednici nazočan dostatan broj članova u skladu sa stavkom 1. ovoga članka, predsjedavatelj započinje sjednicu.

(3) Nakon započinjanja sjednice predsjedavatelj čita čistopis zapisnika s prethodne sjednice i poziva

članove da iznesu primjedbe na zapisnik. Članovi prvo odlučuju o iznesenim primjedbama, a zatim o

prihvaćanju zapisnika s prethodne sjednice.

 (4) Stavak 3. ovoga članka ne primjenjuje se na konstituirajuću sjednicu.

**Članak 13.**

(1) Dnevni red sjednice utvrđuju članovi tijela na temelju prijedloga dnevnog reda, koji je naznačen u pozivu za sjednicu.

(2) Svaki član ima pravo prije utvrđivanja dnevnog reda predložiti da se o pojedinoj točki dnevnog reda ne raspravlja ako ona nije odgovarajuće pripremljena ili ako na sjednici nije nazočan potrebni izvjestitelj.

(3) Predsjedavatelj sjednice proglašava utvrđeni dnevni red.

(4) Utvrđeni dnevni red ne može se tijekom sjednice mijenjati.

**Članak 14.**

(1) Nakon utvrđenog dnevnog reda prelazi se na raspravu i odlučivanje o predmetima dnevnog reda, redoslijedom koji je utvrđen u dnevnom redu.

(2) Pravo odlučivanja na sjednici imaju samo članovi tijela.

(3) Ostali nazočni na sjednici mogu sudjelovati u raspravi uz prethodnu suglasnost predsjedavatelja, ali bez prava odlučivanja.

**Članak 15.**

 Materijale i pojedine točke na sjednici obrazlaže osoba koja je materijal pripremila, odnosno na koju se materijal odnosi.

**Članak 16.**

(1) Na sjednici nitko ne može govoriti dok ne dobije riječ od predsjedavatelja sjednice.

(2) Predsjedavatelj daje riječ prijavljenima za raspravu prema redoslijedu kojim su se prijavili.

(3) Izvan reda prijavljivanja predsjedavatelj će dati riječ izvjestitelju o određenoj točki dnevnog reda ako on to zatraži ili ako je to potrebno zbog dopunskog objašnjenja pojedinog predmeta.

**Članak 17.**

(1) Osoba koja sudjeluje u raspravi, može o istom predmetu govoriti više puta, ali samo uz dopuštenje predsjedavatelja.

(2) Na prijedlog predsjedavatelja ili člana, kolegijalno tijelo može odlučiti da se uskrati riječ sudioniku u raspravi koji je već govorio o istom predmetu.

(3) Pravo na ponovno sudjelovanje u raspravi sudionik ima tek nakon što s izlaganjem završe osobe koje su se prvi put prijavile i dobile riječ.

**Članak 18.**

(1) Sudionik u raspravi koji dobije riječ, obvezan je pridržavati se predmeta rasprave prema utvrđenom dnevnom redu.

(2) Ako se sudionik u raspravi u svom izlaganju udalji od predmeta o kojem se raspravlja, predsjedavatelj ga treba upozoriti da se pridržava dnevnog reda.

(3) Ako isti ne postupi prema upozorenju, predsjedavatelj mu treba uskratiti dalje sudjelovanje u raspravi o toj točki dnevnog reda.

**Članak 19.**

(1) Sudionik u raspravi dužan je govoriti kratko i jasno i iznositi prijedloge za rješavanje predmeta o kojima se raspravlja.

(2) Predsjedavatelj sjednice dužan je skrbiti se da sudionika u raspravi nitko ne smeta za vrijeme njegova izlaganja.

**Članak 20.**

Kolegijalno tijelo na prijedlog predsjedavatelja ili drugog člana može odlučiti da se rasprava o pojedinom predmetu prekine i da se predmet ponovno prouči ili dopuni, odnosno da se pribave dodatni podatci za iduću sjednicu.

**Članak 21.**

Kada se na sjednici raspravlja o podatcima ili ispravama koje predstavljaju poslovnu ili drugu tajnu, predsjedavatelj će upozoriti članove tijela da se ti podatci ili isprave smatraju tajnim i da su ih članovi dužni čuvati kao tajnu.

**Članak 22.**

(1) Rasprava o pojedinoj točki dnevnog reda traje sve dok prijavljeni sudionici u raspravi ne završe svoja izlaganja.

(2) Kada predsjedavatelj potvrdi da više nema prijavljenih sudionika u raspravi o određenom predmetu, zaključit će raspravu.

(3) Na prijedlog predsjedavatelja ili drugog člana kolegijalno tijelo može odlučiti da se rasprava o pojedinom predmetu zaključi i prije nego što svi prijavljeni dobiju riječ, ako je predmet dovoljno razmotren i o njemu se može pravovaljano odlučiti.

**Članak 23.**

(1) Članovi kolegijalnog tijela mogu javno predlagati kandidate za neka druga tijela ili povjerenstva, a u skladu s usvojenim dnevnim redom.

(2) Svaki član tijela može predložiti samo jednu osobu ili sam istaknuti svoju kandidaturu, u smislu 1. stavka ovog članka.

(3) Svaka predložena osoba smatra se kandidatom nakon što prihvati svoju kandidaturu, odnosno potpiše pisanu Izjavu o prihvaćanju kandidature.

 (4) Ako zakonom, statutom škole ili drugim općim aktom nije utvrđen broj članova koji se kandidira, tijelo i predsjedavatelj sami odlučuju o broju kandidata, vodeći brigu o učinkovitosti i ekonomičnosti postupka.

(5) Broj kandidiranih članova na listi kandidata mora biti veći od broja članova koliko ih se bira.

**3. Održavanje reda i stegovne mjere**

**Članak 24.**

Svakoj osobi koja sudjeluje u radu na sjednici, ukoliko se ne pridržava reda i ne poštuje odredbe ovoga poslovnika, mogu se izreći ove stegovne mjere:

- opomena,

- oduzimanje riječi (uskraćivanje sudjelovanja u raspravi),

- udaljavanje sa sjednice.

**Članak 25.**

(1) Opomena se izriče svakoj osobi:

- koja u izlaganju odstupi od predmeta o kojem se raspravlja,

- koja se uključi u raspravu bez dopuštenja predsjedavatelja,

- koja svojim upadicama ili na drugi način ometa govornika,

- koja omalovažava ili vrijeđa predsjedavatelja, članove ili druge osobe nazočne na sjednici vijeća,

- koja na drugi način krši odredbe ovoga poslovnika i remeti red na sjednici.

(2) Opomenu izriče predsjedavatelj sjednice.

**Članak 26.**

(1) Mjera uskraćenja sudjelovanja u raspravi izriče se osobi koja i nakon izrečene opomene govorom, izjavama ili ponašanjem nastavi s kršenjem odredaba ovoga poslovnika.

(2) Mjeru oduzimanja riječi izriče predsjedavatelj sjednice.

**Članak 27.**

(1) Mjera udaljavanja sa sjednice izriče se osobi kojoj je ranije izrečena mjera uskraćenja sudjelovanja u raspravi, a koja toliko remeti red i krši odredbe ovoga poslovnika da dovodi u pitanje daljnje održavanje sjednice.

(2) Mjeru udaljavanja sa sjednice, na prijedlog predsjedavatelja, donosi kolegijalno tijelo, u skladu s člankom 33, stavkom 1. ovog poslovnika.

(3) Osoba kojoj je izrečena mjera udaljavanja sa sjednice, dužna je odmah napustiti prostor u kojem se održava sjednica.

(4) Udaljavanje sa sjednice odnosi se samo na sjednicu na kojoj je ova mjera izrečena.

**4. Odlaganje i prekid sjednice**

**Članak 28.**

(1) Sjednica kolegijalnog tijela odložit će se kada nastupe okolnosti koje onemogućuju održavanje sjednice u zakazano vrijeme.

(2) Sjednica će se odložiti i kada se prije započinjanja sjednice utvrdi da na sjednici nije nazočan potreban broj članova tijela.

(3) Sjednicu odlaže predsjedavatelj sjednice.

**Članak 29.**

(1) Sjednica se prekida:

- kada se tijekom sjednice broj nazočnih članova smanji ispod broja potrebitog za održavanje sjednice,

- kada dođe do težeg remećenja reda na sjednici, a predsjedavatelj nije u mogućnosti održavati red primjenom mjera iz članka 24. ovoga poslovnika,

- kada o pojedinom predmetu treba pribaviti dodatne podatke ili isprave.

(2) Sjednicu prekida predsjedavatelj sjednice.

(3) Ako pojedini član smatra da nema razloga za prekid sjednice, on može predložiti da se sjednica nastavi.

(4) Odluku o nastavku sjednice prema stavku 3. ovog članka donosi kolegijalno tijelo.

**Članak 30.**

Kada je sjednica odložena ili prekinuta, predsjedavatelj izvješćuje nazočne članove o novom vremenu održavanja sjednice, a ostale članove u skladu s člankom 5. ovoga poslovnika.

**5. Odlučivanje na sjednici**

**Članak 31.**

(1) Nakon završene rasprave o pojedinoj točki dnevnog reda u skladu s člankom 22. ovoga poslovnika kolegijalno tijelo pristupa odlučivanju.

(2) Za pravovaljano raspravljanje i odlučivanje potrebno je da na sjednici bude nazočna natpolovična većina ukupnog broja članova tijela.

(3) Prije glasovanja predsjedavatelj oblikuje odluku ili zaključak koji se treba donijeti u svezi s pojedinom točkom dnevnog reda.

**Članak 32.**

(1) Kolegijalno tijelo odlučuje javnim glasovanjem, osim kada je zakonom ili statutom Škole, odnosno prethodnom odlukom kolegijalnog tijela određeno da se o pojedinom predmetu glasuje tajno.

(2) Članovi glasuju javno tako da se dizanjem ruke izjašnjavaju ZA ili PROTIV prijedloga odluke odnosno zaključka.

(3) Članovi glasuju tajno tako da na glasačkom listiću zaokruže redni broj ispred osobe ili prijedloga za koji glasuju.

**Članak 33.**

(1) Kolegijalno tijelo odlučuje natpolovičnom većinom glasova nazočnih članova, osim kada je zakonom ili statutom određeno drukčije.

(2) Rezultate glasovanja utvrđuje predsjedavatelj sjednice.

(3) Na temelju rezultata glasovanja predsjedavatelj sjednice objavljuje je li određeni prijedlog usvojen ili odbijen.

**Članak 34.**

Kod odlučivanja o obvezama radnih tijela ili pojedinaca mora biti razvidno tko je izvršitelj, u kojem roku i na koji će način izvijestiti članove tijela o izvršenju obveze.

**Članak 35.**

Nakon što je iscrpljen dnevni red i svi predmeti predviđeni dnevnim redom raspravljeni i o njima odlučeno, predsjedavatelj zaključuje sjednicu.

**III. PRAVA I DUŽNOSTI ČLANOVA**

**Članak 36.**

(1) Član kolegijalnog tijela ima prava i dužnosti:

- sudjelovati na sjednicama tijela i na njima govoriti i glasovati,

- postavljati pitanja predsjedniku i drugim osobama koje sudjeluju u radu na sjednici,

- podnositi prijedloge i zahtijevati da se o njima raspravlja i odlučuje,

- sudjelovati na sjednicama radnih tijela koje osniva kolegijalno tijelo,

- prihvatiti izbor u radna tijela ako kolegijalno tijelo donese takvu odluku.

(2) Član kolegijalnog tijela ima i druga prava i dužnosti utvrđene odredbama zakona, općih akata Škole i odredbama ovoga poslovnika.

**Članak 37.**

(1) Članovima kolegijalnog tijela trebaju biti dostupni svi materijali koji se odnose na raspravu i odlučivanje na sjednici.

(2) Član kolegijalnog tijela može od predsjedavatelja i ravnatelja Škole tražiti na uvid obavijesti i

materijale, analize i druge tekstove koji su mu kao članu tijela potrebni.

**Članak 38.**

(1) Član kolegijalnog tijela dužan je čuvati poslovnu tajnu i druge povjerljive podatke koje dozna u obavljanju dužnosti člana.

(2) Član koji postupi suprotno stavku 1. ovoga članka, odgovoran je Školi prema općim propisima obveznog prava.

**Članak 39.**

Za vrijeme dok obavlja dužnost člana kolegijalnog tijela, član ne smije koristiti ni isticati podatke o svom članstvu na način kojim bi ostvario neke pogodnosti.

**IV. ZAPISNIK I AKTI SA SJEDNICE**

**Članak 40.**

(1) O radu sjednice kolegijalnog tijela vodi se zapisnik.

(2) Zapisnik se može voditi pisano ili snimati tonski.

(3) Zapisnik vodi član tijela kojega na sjednici odredi predsjedavatelj ili osoba koju

odredi predsjedavatelj u dogovoru s ravnateljem.

**Članak 41.**

(1) Zapisnik ima obilježje isprave kojom se potvrđuje rad i oblik rada kolegijalnog tijela.

(2) Zapisnik sadrži:

- redni broj, mjesto i vrijeme održavanja sjednice, ime i prezime predsjedavatelja, broj članova

 nazočnih odnosno nenazočnih na sjednici,

- broj i imena članova koji su opravdali svoj izostanak,

- imena ostalih osoba nazočnih na sjednici,

- potvrdu da je na sjednici nazočan potreban broj članova za pravovaljano odlučivanje,

- predložen i usvojeni dnevni red,

- točku verifikacije (usvajanja) zapisnika s prethodne sjednice (izuzev konstituirajuće sjednice određenog tijela),

- tijek rada na sjednici i predmete o kojima se raspravljalo, te imena osoba koje su sudjelovale

 u raspravi i sažet prikaz njihova izlaganja,

- rezultate glasovanja o pojedinim prijedlozima odnosno točkama dnevnog reda,

- izdvojeno mišljenje pojedinog člana, ako on zatraži da se to unese u zapisnik,

- vrijeme zaključenja ili prekida sjednice,

- oznaku priloga koji su sastavni dio zapisnika,

- potpis predsjedavatelja sjednice i zapisničara.

(3) Zapisnik se vodi na sjednici tijela, a čistopis zapisnika se izrađuje u potrebnom broju primjeraka.

**Članak 42.**

(1) Čistopis zapisnika potpisuju predsjedavatelj sjednice na koju se zapisnik odnosi te zapisničar.

(2) Po jedan primjerak čistopisa zapisnika dostavlja se predsjedniku, jedan primjerak ravnatelju, a jedan primjerak se čuva u pismohrani Škole.

**Članak 43.**

(1) Ako se zapisnik sastoji od više listova, na svakom listu mora biti potpis predsjedavatelja sjednice i zapisničara.

(2) Svaki list (stranica) mora biti označen rednim brojem.

**Članak 44.**

(1) Ako je u zapisniku bilo što pogrešno zapisano, dopušteno je pogrešku precrtati, s tim da ostane vidljivo što je prvobitno bilo zapisano. Ispravak se može učiniti između redova ili na kraju zapisnika.

(2) Ispravak će svojim potpisom ovjeriti predsjedavatelj sjednice i zapisničar.

(3) Nije dopušteno zapisnik uništiti ili ga zamijeniti novim.

**Članak 45.**

(1) Odluke i zaključci unose se u zapisnik u obliku u kakvom su doneseni.

(2) Opće odluke i zaključci iz stavka 1. ovoga članka mogu se izraditi u obliku skraćenog zapisnika.

(3) Skraćeni zapisnik koji se odnosi na radnike i učenike Škole objavljuje se na oglasnoj ploči Škole. (4) O objavljivanju skraćenog zapisnika brinu se predsjednik tijela i ravnatelj.

**Članak 46.**

(1) Svakom radniku ili učeniku koji je prema zakonu pokrenuo postupak zaštite stečenih prava, predsjednik vijeća dužan je na njegov zahtjev omogućiti uvid u dio zapisnika koji se odnosi na zaštitu tih prava.

(2) Postojanje pravnog interesa ocjenjuje predsjednik tijela.

(3) Izvodi, prijepisi i preslike zapisnika mogu se davati pravosudnim i upravnim tijelima samo na njihov pisani zahtjev.

**Članak 47.**

Tekst općeg ili pojedinačnog akta koji je na sjednici donijelo kolegijalno tijelo, potpisuje predsjedavatelj te sjednice.

**V. PRIJELAZNE I ZAVRŠNE ODREDBE**

**Članak 48.**

Odredbe ovoga poslovnika na odgovarajući način primjenjivat će se i na radna tijela koja imenuje kolegijalno tijelo.

**Članak 49.**

Ovaj poslovnik stupa na snagu osmog dana od dana kada je objavljen na oglasnoj ploči.

**Članak 50.**

Stupanjem na snagu ovog Poslovnika, prestaje važiti Poslovnik o radu školskih vijeća
od 07. travnja 2009. godine.

Predsjednik Školskog odbora:

Katarina Baraban

\_\_\_\_\_\_\_\_\_\_\_\_\_\_\_\_\_\_\_\_

Ovaj Poslovnik objavljen je na oglasnoj ploči Škole

KLASA:

URBROJ:

**Vođinci**

Ravnatelj:

Katica Gudelj, prof.

\_\_\_\_\_\_\_\_\_\_\_\_\_\_\_\_\_\_\_\_